Seuns wat fiets deel sterf enkele ure ná mekaar | Netwerk24
Seuns wat fiets deel sterf enkele ure ná mekaar
Deur Annette Theron 07 Oktober 2019 06:01
Die ongelukstoneel met familielede en vriende wat verslae toekyk.
’n Dorp is in rou gedompel nadat twee seuns van Bereaville, wat saam op ’n fiets gery het, Maandag in ’n gru-ongeluk dood is.
Adjudantoffisier David Beyers, die waarnemende stasie­bevelvoerder van die Genadendal-polisie, het bevestig dat die twee glo ’n fiets gedeel en vermoe­delik voor ’n aankomende bakkie ingeswaai het.
“Die twee seuns het glo uit die rigting van Bereaville gekom toe hulle voor ’n bakkie, wat van Helderstroom se rigting gekom het, ingeswaai het.”
Beyers sê die vrou wat die bakkie bestuur het, was op pad winkels toe om aflewerings te doen toe die ongeluk gebeur het.
“Die een seun, Jaydee Pitcher (11), het op die toneel aan sy wonde beswyk terwyl die ander seun, Keano Pietersen, ’n gr. 9-leerder, per ambulans na Caledon-hospitaal vervoer is. Hy het egter later aan sy beserings beswyk.”
Beyers sê hy het omstreeks 18:00 die hospitaal gebel om navraag te doen, maar volgens die hospitaalsuster het dinge maar sleg gelyk.
“Skuins na 19:00 het ek weer gebel en is in kennis gestel dat die seun gesterf het.”
Beyers het bygevoeg dat die ouers op die toneel was en kennis gedra het van die voorval.
“ ’n Saak van strafbare manslag word deur die polisie ondersoek, maar in hierdie stadium word geen misdaad vermoed nie,” het Beyers gesê.